Kweten nu nie os ju giender ook soms ukki droomt. Ikzelve dromun biena elku nacht en tis hoast oltied van uuzze stad. Kmaken ik ton lange wandulliengen deur bepoaldu wiekken van ostendu en kvertrekken ik oltied vanop du driehoek, dattis da plingje da nu du namu draagt tpauwlusplingje . Vandoar goat hut no de grote kerke en du kappellebruggu om ton langs de werf no du veugelmart te trekken. Kgon ton toetan de morre en ton ofwel no du sprotgang of no du sprotfabrieke ofwel langs de biels no de soldoatuberg tot tan de butterpit. Kgon ook dikkels no 't bosju no tkeunepling of tkattepling om tonne langs de meibooschoolu toettan de garre van de konterdam te wangullun. Vandoar goat hut no de stroendfabrieku om langs de voart te kommen an tschiptju van Teut-Teut. Da laagt over dien iengulschu kaffé dun Ostend Baar.
Kzoen julder ukki un verhoaltje willen vertellen dank gelezen hen in un "Dictionaire historique" uutgegeven in de joaren 1860 door un zekere Eugène Bochart .In da boekje voend uk vele inlichtiengen over uzze stad, moar ook un geil schoon artiekeltje dank junder willen vertellen en die gebeurd is in de Aapstroate (nu is da de Brabantstroat in 1649.Twas achte savunds oster un man , geklid mit u zwarte kapuusjong , kwam aanbellen bie Pierre Lerinckx, een van de riekste menschen van uuzze stad.
Os de deure opengieng gieng die keirel dierekt no de kamer woar da Lerinckx geweunlik zat, je deed ie zien kapuusjong of en vurtoonde mitain un schone Spoanschen offiecierentenu. Gellik ollu castialliaonen en mit un hoge stemme verkloarden ie de reden van zien bezoek : "Ik zien un edulman van hoge afkomstu , ken vele geld en kzoen willen trouwen mi jun dochter margriet, daorom vraag ik om heur hand." heel verwoenderd antwoordde munhaire Lerickx datten wel gecharmaird is deur die vrage, mo da zien dochter ol kennissu het en da zu ol heur jawoord he gegeven. Du spajjaord beweirde, da un jawoord nog gin trouw was, doch vader Lerinckx wilde doar verder nie mi van horen. Achter un lange stilte vervolgdu du spajjoard mit u luude st emme :"Ken da goord da ju dochter un ostendunoare het, t is Jozef Vangroot, un zaiman die joen dochter wil trouwen, mok zien doar nie mee akkoord."Voader Lerinckx verkloarde tonne da Vangroot bie hunder groot gebrocht was en datten ol lange verliefd was op zien dochter en mit heur wilde trouwen."Kverstoant " zei de spajjoard heil kwoad" Kweeten ik nu genoeg, kgo mu terugtrekken, doch jè gie de dood in mien ziele gebrocht. "Ju deed ie zien klairen an en vertrok weirdig, woarbie datten de joenge zaiman, die juuste binnen kwam kruuste en hoorde dat du militair zei :Wraak.:
U bitje loater voend men, in de duunen, het levensloze lichaam van un sponschun officier. Op zieds laagt tur un rivolver en, in ain van zien zakken, voend men un brieftje woarop, in kriejon geschreven stoend :" Joseph Vangroot is mien rievoal, jed ie mien achtervolgd en oster mien iets overkomt istun ie schuldig. Teken ik in un hoastje Don Lopez de Velga."
De joenge zaiman wierd miteen aangoeden en noar Brugge overgebrocht wor datten oendervraagd wierd deur un oenderzoeksrechter. Vangroot die niks gezeid had bie zien anhoedienge vroeg an dien rechter : " Je giender un wapen gevoenden bie da liek, mo va wien is da wapen ?"
Dun rechter begost doardeure te twiefelen en vroeg de speurders un verder oenderzoek, te doen. Binst da nieuw oenderzoek wierd vastgesteld da du spajjoard zelve die rievolver ha gekocht ,savunds voe dat tliek gevoenden was, bie un handeloare in Brugge. Dun oenderzoeksrechter anveirde da nie want du doader ha die rievolver kunnen afpakken van, tslachtoffer.Op da moment kwam de vroegere knecht van die spajjoard binnen mit un kistje mi juweilen en un brieftje. Dun oenderzoeksrechter nam da kistje in beslag en las die brief. Doarin stoend da du spajjoard hum van tleven gieng beroven, uut liefdesverdriet, mo datten wraak wilde nemen op zien. Rievoal en dundeen zoe loaten straffen voe moord. Doardeure most die rechter Vangroot dierekt vrie loaten.
Un moand trouwde Vangroot midu dochter van Lerinckx en du groote kerke was te klaine om ol die menschen un plekke te geven .
Opnieuw un bewies da liefde toch schoone kan zien.
'Kzien godverdikke er niet goe van, van die zomerheure. Moh wa pains ju gieznder doarvan. Woarom ol die zottigheid !
In du gazetten stoend ur da je in de nacht van zoaterdage op zundage ju horloges mostu veranderen , van twai mosten zu op drieje kommen.
Kaan ik, op zoaterdagavund noar un sjow gekeken op de duutsche telluviesje en da deurde noggol lange, kgeloven dat die sjow gedoan was om kart noar dun elven. Ton mostu kik nog un slapmusje drienken en twas oengevair roend dun twolven osuk noar mien bedde giengen.Kaan nog mo u bitje geslapen of kmosten uut mien beddee want twas ton twai ezn kmosten ol mien horloges verzetten.
Ken ik verschillige horloges, ain in du keuken, twai in du lievieng, ain in mien buro, twai in de twi slapkamers en ton nog twi polshorloges, de mienen en dun deze van mien wuuf.Kwaren zoe kwoad omdank mien nachtruste mosten loaten voe tzomerheure in te briengen. Kwilden dun prumjé mit dun tellefong oproepen, mo tnamniemand op.Worom moeten ziender nu die zomerheure snachts loaten verandurun, da kan tog evugoed binst du dag gebeuren, zodaju snachts niemi moe opstoan.Wit je giender dank doar twi heuren an gewerkt hen omol die horloges juuste te zetten ? 't Is toopen da da du laste kair was.
Iemand woarover we nog niet geschreven hen en woar datter un lezer van de ostendeverhalen achter gevraagd het, is wel Paster Pupe gail goed gekend oender de visscherie woar datten eenorm geliefd was. Dur was zelfs un schoole en un café die zien name droegn.
Kvielen zundage ost va mien stoel ossuk no tjoernal op de Teevee kaike. Zu gaven doar u fielmtju van un pastur die de messe in dialikt uutsprak. Die pastur was bielange gin brusseloare mo ju laast ie da geilegans voren uut un boeksje en ju daid ie da geil goed.
Du kerke zat tjokkevul en iederain haad ook un boeksje in zien handen wo da zu zaten in te lezen.Op de kafte van da boeksje st oend ur ook utwa in brussels dialikt.
Joorde da de pastor geen brusseloare was mo je deed zien beste. Op tlaste, juuste voordatun weg gien zeiden ie nog, en da was tschonste van ol : " 'tis nu gedoan go junder mo no buuten want dur is nog un messe." Iederain stoend op en gieng weg zoender nog utwa te zeggen. Twas schone voe zien.
En ton peinsde kik dan uuzze kerke ook nie vul zitten en dat misschien wel ukki meugelik zoe zien ook hier un messe te dsoen in dialikt, want ik mainen da tostends toch schonder is dan tbrussels. Ostur gin past ur kan gevoenden worden die u meese in tostends kan geven dan kannen zu musschien uuzze goeie vriend R oland Desnerck vragen da in zien platse te doen. Kzien hem ol stoan achter da oltoar mi zien ostens woordenboek in zien handen en ol du menschen op under stoel ook. Tsoe misschien ook veel volk biebriengen en zoen de menschen van den Opiks, die vroeger op de koaiju weunden ook nog ukki no de grote kerke kommen.
Wat peinsdu giender doarvan, zoe da meugelik zien ?
Mauref